b'\n_START_ARTICLE_\nLondons rushtrafikkavgift\n_START_PARAGRAPH_\nLondons rushtrafikkavgift (London Congestion Charge) er en avgift som ilegges bilister n\xc3\xa5r de kj\xc3\xb8rer innenfor innenfor en bestemt sone (Congestion Charge Zone) i London sentrum. London var ikke den f\xc3\xb8rste byen til \xc3\xa5 innf\xc3\xb8re rushtidsavgift, men er pr. 2004 den st\xc3\xb8rste byen som har gjort det. Avdelingen London Street Management i Transport for London har ansvar for \xc3\xa5 administrere ordningen._NEWLINE_Avgiften ble innf\xc3\xb8rt 17. februar 2003. I stedet for \xc3\xa5 opprette en bomring med fysiske bomstasjoner, noe som ville blitt en flaskehals i trafikken, betales avgiften enten over telefon eller i automater p\xc3\xa5 bensinstasjoner i utkanten av London. Automatene er utstyrt med fullt tastatur, slik at man kan sl\xc3\xa5 inn skiltnummeret. Overv\xc3\xa5kningen skjer ved hjelp av kameraer, b\xc3\xa5de fastmonterte og mobile. Bilder fra disse leses maskinelt, og sammenlignes med registrerte skiltnummer fra betalingsautomater og telefonsystemet._NEWLINE_Den daglige avgiften p\xc3\xa5 ti pund m\xc3\xa5 betales av den registrerte eieren av biler som kj\xc3\xb8rer inn i, ut av eller inne i avgiftssonen mellom 07.00 og 18.00 mandag til fredag. Hvis avgiften ikke betales innen innen midnatt samme dag, \xc3\xb8kes summen til tolv pund. Er avgiften ikke betalt innen midnatt en dag etter, ilegges et gebyr p\xc3\xa5 minst 65 pund (priser per juli 2013)._NEWLINE_Noen kj\xc3\xb8ret\xc3\xb8y \xe2\x80\x93 som busser, minibusser (over en viss st\xc3\xb8rrelse), drosjer, n\xc3\xb8dhjelpskj\xc3\xb8ret\xc3\xb8y, motorsykler, sykler og kj\xc3\xb8ret\xc3\xb8y p\xc3\xa5 alternativt drivstoff \xe2\x80\x93 er unntatt fra avgiften. Beboere i avgiftssonen er berettiget 90 prosent rabatt hvis de betaler for en uke eller mer av gangen._NEWLINE_Ordningens m\xc3\xa5l er \xc3\xa5 stimulere folk til \xc3\xa5 benytte kollektivtransport, mer milj\xc3\xb8vennlige kj\xc3\xb8ret\xc3\xb8y, sykler, motorsykler eller egne ben fremfor biler, og p\xc3\xa5 denne m\xc3\xa5ten redusere rushtrafikken og gi anledning til raskere, mindre forurensende og mer forutsigbare reiser. If\xc3\xb8lge Transport for London blir en stor andel av avgiften investert i kollektivtrafikk.'